A BIZOTTSÁG 354/2006/EK RENDELETE
(2006. február 28.)
az élő szarvasmarhafélék szállítás közbeni kíméletével kapcsolatos export-visszatérítés nyújtására vonatkozó követelmények tekintetében az 1254/1999/EK tanácsi rendelet szerint részletes szabályok megállapításáról szóló 639/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 33. cikke (12) bekezdésére,
mivel:
(1)
Az Európai Közösségek Bizottsága és a Nemzetközi Állatjárványügyi Hivatal (OIE) (2) közötti levélváltásban a két fél megegyezett, hogy együttműködve fognak eljárni. Ennek megfelelően a Közösség támogatásával az OIE 2005 májusában a Szárazföldi Állatok Egészségügyi Kódexének 3.7. szakaszaként elfogadta a nemzetközi kereskedelem tárgyát képező állatok kíméletére vonatkozó és különösen a tengeri, szárazföldi és légi szállítással kapcsolatos alapelveket és egyedi iránymutatásokat. Az illetékes hatóságok felelősségi körét meghatározó, az állatok tengeri szállítására vonatkozó iránymutatások 3.7.2.1. cikkének és az állatok szárazföldi szállítására vonatkozó iránymutatások 3.7.3.1. cikkének érvényre juttatása érdekében helyénvaló az állatok kíméletére vonatkozó intézkedések nyomon követésének és értékelésének eszközeit erősíteni a tagállamok által a Közösségből exportált állatok kíméletének feltételeivel kapcsolatban végzett ellenőrzések jelentési rendszereinek javításán keresztül.
(2)
A 639/2003/EK bizottsági rendelet (3) alkalmazásáról végzett alapos értékelés megkönnyítése érdekében a tagállamoknak részletes statisztikai adatokat kell szolgáltatniuk az export-visszatérítések elmaradása esetében. E célból az adatokat a kifizető ügynökségek szintjén kell összegyűjteni, ami ezáltal hozzájárul a nagyobb átláthatóság eléréséhez is. Rendelkezni kell ezért arról, hogy a kiléptetés helyén illetékes állat-egészségügyi hatóság továbbít a kifizető ügynökségnek egy, a kiléptetés helyén végzett ellenőrzési jelentésről készített másolatot.
(3)
A 639/2003/EK rendelet rendelkezik arról, hogy az ellenőrzéseket a Közösség vámterületének elhagyása után kell elvégezni. Rendelkezik arról is továbbá, hogy az ellenőrzéseket csak állatorvosok végezhetik. Ezen ellenőrzések hatékonyságának növelése érdekében rendelkezni kell arról, hogy azokat csak olyan állatorvos végezheti, aki rendelkezik az állatorvosi oklevelek, bizonyítványok és a képesítés megszerzéséről szóló egyéb tanúsítványok kölcsönös elismeréséről, illetve a letelepedés és a szolgáltatásnyújtás szabadságának tényleges gyakorlását elősegítő intézkedésekről szóló, 1978. december 18-i 78/1026/EGK tanácsi irányelv (4) értelmében hivatalos állatorvosi képesítéssel.
(4)
Ezenkívül a Közösség és a tagállamok egyes hatásköreinek sérelme nélkül a tagállamoknak meg kell vizsgálniuk, hogy a nemzetközi ellenőrző és felügyelőügynökségek ellenőrizték-e, hogy a 78/1026/EGK irányelv hatálya alá nem tartozó képesítéssel rendelkező állatorvosok birtokában vannak-e az állatok szállítás közbeni védelméről, valamint a 90/425/EGK és a 91/496/EGK irányelv módosításáról szóló, 1991. november 19-i 91/628/EGK tanácsi irányelvben (5) előírt követelményekre vonatkozó ismereteknek.
(5)
Ezért a 639/2003/EK rendeletet ennek megfelelően módosítani kell.
(6)
E rendeletet a módosítások végrehajtására megadott megfelelő időt követően kell alkalmazni.
(7)
A Marha- és Borjúhúspiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
A 639/2003/EK rendelet a következőképpen módosul:
1.
A 2. cikk (2) bekezdésének harmadik albekezdése helyébe a következő szöveg lép:
„A kiléptetési helyért felelős állatorvosi hatóság ezt a jelentést legalább három éven keresztül megőrzi. A jelentés egy másolatát meg kell küldeni a kifizető hatóságnak.”
2.
A 3. cikk (2) bekezdésének második albekezdése helyébe a következő szöveg lép:
„Az (1) bekezdésben előírt ellenőrzéseket olyan állatorvosnak kell végeznie, aki rendelkezik a 78/1026/EGK tanácsi irányelv (6) 2. cikkében említett állatorvosi oklevéllel, bizonyítvánnyal vagy a képesítés megszerzéséről szóló egyéb tanúsítvánnyal. Azon tagállamoknak azonban, amelyek elismerték az e bekezdés első albekezdésében említett nemzetközi ellenőrző és felügyelőügynökségeket, meg kell vizsgálniuk, hogy ezen ügynökségek ellenőrzik-e, hogy az adott irányelv hatálya alá nem tartozó képesítéssel rendelkező állatorvosok birtokában vannak-e a 91/628/EGK irányelvben előírt követelményekre vonatkozó ismereteknek. Ezen ellenőrzéseket megfelelő eljárások útján értelemszerűen, objektíven és pártatlanul kell végrehajtani.
3.
A 8. cikk d) pontja helyébe a következő szöveg lép:
„d)
a kifizetés elmaradásának és a visszatérítés behajtásának okai a b) és c) pontban említett állatok tekintetében, valamint azon állatok darabszáma, amelyek az I., II. és III. mellékletben említett B., C. és D. kategóriákban vannak feltüntetve;
da)
a szankciók száma a 6. cikk (1) és (2) bekezdésében meghatározott kategóriák esetében az állatok megfelelő számának és az elmaradt visszatérítés összegének megadásával;”.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Az 1. cikk (1) és (2) bekezdését a 2007. január 1-jétől elfogadott kiviteli nyilatkozatokra kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. február 28-án.